
RAPORT COMUN

asupra proiectului de Lege privind creşterea siguranţei în unităţile de învăţământ
(PL-X 510/2006)


1. În conformitate cu prevederile art. 95 din Regulamentul Camerei Deputaţilor, republicat, Comisia pentru învăţământ, ştiinţă, tineret şi sport şi Comisia pentru administraţie publică, amenajarea teritoriului şi echilibru ecologic  au fost sesizate spre dezbatere şi avizare, în fond, cu proiectul de Lege privind creşterea siguranţei în unităţile de învăţământ, trimis cu adresa nr. PL-X 510 din 31 mai 2006.


 La întocmirea raportului Comisiile au avut în vedere avizele primite de la Comisia pentru buget, finanţe şi bănci, Comisia juridică, de disciplină şi imunităţi, avizul Consiliului Legislativ, precum şi Punctul de vedere al Guvernului. 
Proiectului de Lege are ca obiect de reglementare stabilirea unor măsuri privind creşterea siguranţei unităţilor de învăţământ, constând în asigurarea pazei, realizarea împrejmuirilor, stabilirea unor semne distinctive pentru elevii fiecărei unităţi de învăţământ prin uniformă şi ecuson. 
Fapte precum pătrunderea în incinta clădirilor, în curtea sau pe terenurile de sport ale unităţilor şcolare, agresarea profesorilor sau a elevilor, tulburarea ordinii publice, tâlhărirea elevilor sau profesorilor, distrugerea unor bunuri din patrimoniul şcolii, fapte de natură penală sau contravenţională, manifestări ale violenţei şi conduită imorală afectează buna desfăşurare a procesului de învăţământ aduc atingere integrităţii şi demnităţii persoanei, neliniştesc părinţii micşorând încrederea în instituţia şcolară.  
2. La lucrări au fost prezenţi 35 deputaţi din totalul de 57 membri ai Comisiilor. 

La dezbaterea proiectului de lege a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat: domnul Alexandru Mircea – secretar de stat, Ministerul Administraţiei şi Internelor. 

3. Senatul a adoptat acest proiect de lege în şedinţa din 29 mai 2006.


Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, Camera Deputaţilor este  Cameră decizională. 

4. În raport de obiectul şi conţinutul său, proiectul de lege face parte din categoria legilor ordinare. 


În conformitate cu prevederile art. 61 şi 63 din Regulamentul Camerei Deputaţilor, republicat, membrii comisiilor au examinat proiectul de lege în şedinţa din 19 septembrie 2006.


În urma dezbaterii, membrii Comisiilor au hotărât, cu 30 de voturi pentru, 4 voturi împotrivă şi o abţinere, să propună Plenului Camerei Deputaţilor adoptarea proiectului de Lege, cu amendamentele din Anexă.

ANEXĂ
1. AMENDAMENTE ADMISE

	Nr. crt.
	Text

Adoptat de Senat
	Text propus 

de Comisiile reunite
	Motivare

	1.
	Titlul Legii: Lege privind creşterea siguranţei în unităţile de învăţământ
	Text nemodificat.
	

	2.
	Art. 1. – Siguranţa în unităţile de învăţământ este în responsabilitatea prefecturilor, autorităţilor administraţiei publice locale, inspectoratelor şcolare,  inspectoratelor judeţene de poliţie şi a unităţilor şcolare.
	Art. 1. – Siguranţa în unităţile de învăţământ se realizează sub coordonarea prefectului şi este în responsabilitatea autorităţilor administraţiei publice locale, inspectoratelor şcolare,  inspectoratelor judeţene de poliţie şi a unităţilor şcolare.
Autor: Comisiile reunite
	Formulare conformă cu misiunea prefectului.

	3.
	Art. 2. - La nivelul fiecărui judeţ şi al municipiului Bucureşti, în coordonarea prefectului, se elaborează şi se aprobă de către reprezentanţii inspectoratului şcolar, ai inspectoratului judeţean de poliţie şi ai autorităţii administraţiei publice locale, sistemul-cadru de asigurare a protecţiei unităţilor şcolare, a siguranţei elevilor şi personalului didactic.
	Text nemodificat.
	

	4.
	Art. 3. - În fiecare unitate şcolară, consiliul profesoral, cu consultarea comitetului de părinţi, emite un regulament de ordine interioară, cu precizarea condiţiilor de acces în şcoală al profesorilor, elevilor şi al vizitatorilor.
	Text nemodificat.
	

	5.
	Art. 4. - Consiliile judeţene, Consiliul general al municipiului Bucureşti şi consiliile locale asigură, în conformitate cu prevederile Legii nr. 333/2003 privind paza obiectivelor, bunurilor, valorilor şi protecţia persoanelor, cu modificările şi completările ulterioare, paza la intrarea  în clădirile unităţilor de învăţământ, prin personal propriu sau pe bază contractuală.
	Se elimină.
Autor: Comisiile reunite
	Este o prevedere care încarcă exagerat schema de personal a administraţiei locale. 

	6.
	Art. 5. - Consiliile judeţene, Consiliul general al municipiului Bucureşti şi consiliile  locale alocă resurse financiare necesare pentru realizarea împrejmuirilor, securizarea clădirilor unităţilor de învăţământ, iluminat şi pentru alte măsuri prin care creşte siguranţa unităţilor şcolare, la solicitarea consiliului de administraţie al unităţilor şcolare. 
	Art. 4 - (1) Consiliile judeţene, Consiliul general al municipiului Bucureşti şi consiliile  locale alocă, în limita bugetelor aprobate, resurse financiare necesare pentru realizarea împrejmuirilor, securizarea clădirilor unităţilor de învăţământ, iluminat şi pentru alte măsuri prin care creşte siguranţa unităţilor şcolare, la solicitarea consiliului de administraţie al unităţilor şcolare.

Autor: dl. deputat Toma Horia Victor
(2) Cheltuielile privind creşterea siguranţei unităţilor şcolare nu pot fi puse pe seama acestora. 
Autori: dl. deputat Puşcă Mircea Valer, dna deputat Andronescu Ecaterina
	 Respectarea normelor de tehnică legislativă.
Este o prevedere necesară şi conformă cu prevederile de la alineatul anterior. 

	7.
	Art. 6. - Consiliile profesorale, cu consultarea comitetelor de părinţi, stabilesc semne distinctive pentru elevii unităţii de învăţământ respective: uniformă, ecuson sau altele asemenea.
	Art. 5 - Text nemodificat.
	Renumerotare.

	8.
	Art. 7.  – Instituţiile publice prevăzute la art. 1 au obligaţia de a elabora, în termen de 30 de zile de la intrarea în vigoare a prezentei legi, un set-cadru de proceduri pentru creşterea siguranţei în unităţile de învăţământ.
	Se elimină. 
Autor: Comisiile reunite
	Prevederile acestui articol sunt cuprinse în art. (2).

	9.
	Art. 8. – Prefecţii, împreună cu inspectoratul şcolar, inspectoratul judeţean de poliţie şi cu autoritatea administraţiei publice locale analizează trimestrial  modul în care se asigură protecţia unităţilor de învăţământ.
	Art. 6 - Text nemodificat.
	Renumerotare.

	10.
	Art. 9. – Anual, Ministerul Educaţiei şi Cercetării împreună cu Ministerul Administraţiei şi Internelor, prezintă Parlamentului un raport anual privind starea siguranţei în unităţile de învăţământ.
	Se elimină.
Autor: Comisiile reunite
	Responsabilitatea este o administratei locale şi nu este firesc ca raportul să fie prezentat în Parlament. 

